b"\n_START_ARTICLE_\nSpecial Activites Center\n_START_PARAGRAPH_\nSpecial Activites Center (SAC; t\xc3\xb5lkes umbes Eri\xc3\xbclesannete keskus) on Ameerika \xc3\x9chendriikide Luure Keskagentuuri (CIA) Operatsioonide direktoraadi osakond, mis tegeleb varjatud operatsioonidega, mida ametlikult nimetatakse eri\xc3\xbclesanneteks. Kuni 2016. aastani kandis osakond nime Special Activities Division (SAD; Eri\xc3\xbclesannete osakond)_NEWLINE_SAC jaguneb kaheks erinevaks alamosakonnaks: paramilitaar- ja luureoperatsioonidega tegelev SAC/SOG ning SAC/PAG, mis tegeleb salajaste poliitiliste, ps\xc3\xbchholoogiliste ja k\xc3\xbcberoperatsioonidega.\n_START_SECTION_\nSpecial Operations Group (SOG)\n_START_PARAGRAPH_\nSpecial Operations Group (t\xc3\xb5lkes Erioperatsioonide grupp; SOG) on SAC-i alamosakond, mis tegeleb riskantsete s\xc3\xb5jaliste v\xc3\xb5i varjatud operatsioonidega, millega Ameerika \xc3\x9chendriikide valitsus ei soovi end avalikult siduda. Seet\xc3\xb5ttu ei kanna SOG liikmed eraldusm\xc3\xa4rke ega muid esemeid v\xc3\xb5i mundreid, mis v\xc3\xb5iksid neid USA valitsusega seostada. Missiooni avastamisel v\xc3\xb5ib USA valitsus eitada igasuguseid seoseid avastatud \xc3\xbcksusega ja teadlikkust nende \xc3\xbclesandest. SOG-d peetakse \xc3\xbchtlasi \xc3\xbcheks k\xc3\xb5ige salajasemaks Ameerika \xc3\x9chendriikide valitsuse agentuuriks._NEWLINE_SOG viib l\xc3\xa4bi suunatud r\xc3\xbcnnakuid nagu reidid, varitused, sabotaa\xc5\xbe, sihttapmised ja mittekonventsionaalne s\xc3\xb5japidamine (nt partisanide v\xc3\xb5i teiste riikide s\xc3\xb5jav\xc3\xa4elaste treenimine ja lahingus juhtimine). SOG liikmed on v\xc3\xa4lja\xc3\xb5ppinud luurekontrollohvitserid ja eriv\xc3\xa4elased, kes valitakse enamasti teiste USA erisiht\xc3\xbcksuste (nt DEVGRU, Delta Force) ja eriv\xc3\xa4gede (nt Force Recon, Rohelised baretid) veteranide hulgast._NEWLINE_SOG liikmed (inglise keeles ametikohtadega Paramilitary Operations Officers ja Specialized Skills Officers) on peamised CIA autasude ja teenetem\xc3\xa4rkide kavalerid, ning moodustavad enamuse CIA peakorteri memoriaalseinal olevatest t\xc3\xa4htedest, mis t\xc3\xa4histavad ametikohustuste t\xc3\xa4itmisel hukkunud agente. T\xc3\xa4helepanuv\xc3\xa4\xc3\xa4rsete SOG liikmete hulka kuuluvad Sigade lahe dessandi ettevalmistamisel osalenud F\xc3\xa9lix Rodr\xc3\xadguez, esimese ameeriklasena 2001. aastal alanud Afganistani s\xc3\xb5jas hukkunud Johnny Micheal Spann, Teises maailmas\xc3\xb5jas v\xc3\xb5idelnud ja Vietnami s\xc3\xb5ja ajal Saigoni luurejaama \xc3\xbclem olnud William Colby._NEWLINE_SOG m\xc3\xa4ngis olulist rolli Us\xc4\x81mah ibn L\xc4\x81dini tapmiseni viinud luureoperatsioonides.\n_START_SECTION_\nPolitical Action Group (PAG)\n_START_PARAGRAPH_\nPolitical Action Group (t\xc3\xb5lkes u Poliitiliste \xc3\xbclesannete grupp; PAG) tegeleb varjatud \xc3\xbclesannetega, mille hulka kuuluvad ps\xc3\xbchholoogilised (sh propaganda), k\xc3\xbcber-, majanduslikud ja poliitilised m\xc3\xb5jutusoperatsioonid. Eelmainitud vahendeid kasutatakse Ameerika \xc3\x9chendriikide v\xc3\xa4lispoliitiliste eesm\xc3\xa4rkide saavutamise toetamiseks._NEWLINE_T\xc3\xa4helepanuv\xc3\xa4\xc3\xa4rsemad PAG-i agendid on 1970. aasta Watergate'i skandaali \xc3\xbcks v\xc3\xb5tmeisikuid E. Howard Hunt, Liibanoni sissir\xc3\xbchmituse Hezbollahi poolt vangistatud (ja vangistuses hukkunud) William Francis Buckley, Iraani \xc5\xa1ahhi Mo\xe1\xb8\xa9ammad Re\xe1\xba\x95\xc4\x81 Pahlav\xc4\xab v\xc3\xb5imule aitamises osalenud Kermit Roosevelt Jr. (Theodore Roosevelti pojapoeg) ja CIA poolt plaanitud 1954. aasta Guatemala riigip\xc3\xb6\xc3\xb6rdes (koodnimega Operatsioon PBSUCCESS) osalenud David Atlee Phillips.\n_START_SECTION_\nBoliivia\n_START_PARAGRAPH_\n1960. aastate l\xc3\xb5pus saatis CIA Boliiviasse SOG-i \xc3\xbcksusi, et need treeniks ja abistaks Boliivia relvaj\xc3\xb5ude kommunistliku sissir\xc3\xbchmituse Boliivia Rahvusliku Vabastusarmee (Ej\xc3\xa9rcito de Liberaci\xc3\xb3n Nacional; ELN) vastases v\xc3\xb5itluses. ELN oli h\xc3\xa4sti relvastatud ja saavutas algselt m\xc3\xa4gise Camiri regiooni rasketes maastikutingimustes Boliivia relvaj\xc3\xb5udude \xc3\xbcle mitmeid v\xc3\xb5ite. SOG.i \xc3\xbcksuste peamiseks eesm\xc3\xa4rgiks sai 1960. aastate keskpaigas Boliiviasse saabunud Che Guevara tabamine. 9. oktoobril 1967 tapsid Boliivia s\xc3\xb5durid Guevara SOG-i liikme F\xc3\xa9lix Rodr\xc3\xadgueze k\xc3\xa4sul p\xc3\xa4rast \xc3\xbclekuulamist."